Armand Mollard
Den Armand Mollard, gebuer zu Paräis den 28. Mee 1862, gestuerwen op senger Proprietéit “La Motte” bei Villeneuve-sur-Lot (Departement Lot-et-Garonne) den 11. November 1930, war e franséischen Diplomat.

De 7. Oktober 1881 ass den Armand Mollard Attaché am Service du protocole vum franséischen Ausseministère ginn. 1887 gouf hien Commis principal chargé des fonctions de sous-chef du Service du protocole an den 8. September 1893 Chef adjoint vum Service du protocole. Weider Etappen a senger Carrière waren: membre de l'Ambassade extraordinaire du général de Boisdeffre à Moscou (1896); attaché à la personne du Président de la République à St. Petersbourg (1897 an 1902). Vun 1902 bis 1913 war hie Chef vum Service du protocole.

Vun Ufank Dezember 1913 bis Enn November 1924 war de Mollard franséische Botschafter (Ministre plénipotentiaire) zu Lëtzebuerg. Zwéin Deeg nodeems Däitschland Lëtzebuerg besat hat, ass hien de 4. August 1914 op Drock vum däitschen Okkupant ausgewise ginn; den 13. Februar 1920 ass hien op Lëtzebuerg zeréckkomm an huet den Dag dono seng fréier Funktioun als franséischen Ambassadeur nees offiziell iwwerholl.

Den Armand Mollard war Buergermeeschter vu Penne-d'Agenais (Departement Lot-et-Garonne). Hie war Éierebierger vun der Stad Lëtzebuerg. Hie war Éierepresident vun der Alliance franco-luxembourgeoise vun Esch-Uelzecht.

Gebuer 1862
Gestuerwen 1930
Franséisch Diplomaten